બદલાવ અવશ્યંભાવી છે. સમયની સાથે બધુંય સતત બદલાતું રહે છે. બીજમાંથી છોડ થાય છે, છોડમાંથી વૃક્ષ ને એમાંથી બીજ.. સર્જન અને વિસર્જનનું એક આખું સંસારચક્ર ચાલ્યા કરે છે. કદાચ એ બદલાવની ઝડપ ક્યારેક વધી જાય અને કેટલાક એની સાથે કદમતાલ ન મિલાવી શકે, પણ એથી બદલાવ અટકતો નથી. પોતાના સગવડીયા બંધિયારપણામાંથી બહાર આવીને એ બદલાવ સ્વીકારવાનું કદાચ આપણે પસંદ કરતા નથી, તો સામે કેટલાક એવા પણ છે જે આ નાવિન્યને વાંછે છે, એ માટે પરસેવો પાડે છે. ગ્રીક લેખક નિકોસ કઝાન્તઝાકિસ કહે છે, “આપણે હકીકત બદલી શક્તા નથી એટલે એ દ્રષ્ટિ બદલીએ જે હકીકતને જુએ છે.” જાણીતા લેખક રોબિન શર્મા કહે છે, “નાવિન્ય શરૂઆતમાં મુશ્કેલ હોય છે, મધ્યમાં મૂંઝવણભર્યું હોય છે, પણ અંતમાં અદ્રુત બનીને ઉભરે છે.” ભાષા અને સાહિત્યના પ્રકારોમાં નાવિન્યનો પ્રવેશ એક અનોખો બદલાવ છે. એ સતત થતો જ રહ્યો છે. હાઈકુથી લઈને ગઝલ સુધી – ગુજરાતી સાહિત્ય અનેક રીતે સમૃદ્ધ થયું છે. વાચકોની પસંદ સમયાંતરે બદલાય છે, વાર્તા સ્વરૂપમાં આ જ નાવિન્ય અને તાજગી લઈને આવે છે માઈક્રોફિક્શન કે ફ્લેશ ફિક્શન. ખૂબ ટૂંકાણમાં વાર્તાકથનનો આગવો અને અનોખો પ્રકાર. ગુજરાતીમાં માઈક્રોફિક્શનની શરૂઆત અને શિસ્તબદ્ધ માળખાકીય સર્જન પદ્ધતિ વિકસાવવા અને વિસ્તારવા માટે ‘સર્જન’ વોટ્સએપ ગ્રૂપ અને સામયિક સતત પ્રયત્નશીલ છે.